Diari Oficial de la Generalitat Valenciana


Sumari del DOGV 3582, del 14-09-1999 (1999/7820)

RESOLUCIÓ de 30 d'agost de 1999, de la Direcció General de Promoció Cultural i Patrimoni Artístic de la Conselleria de Cultura, Educació i Ciència de la Generalitat Valenciana, per la qual s'acorda tindre com a incoat l'expedient de delimitació de l'entorn de protecció i la normativa de protecció del castell de Montesa, ubicat a Montesa, València.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3582

Data del DOGV
:   14-09-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/7820


Data del document
:   30-08-1999

Organisme emissor
:   Conselleria de Cultura, Educació i Ciència

Tipus de document
:   Resolució

Descriptors 

:   * Montesa
    * protecció del patrimoni
    * patrimoni arquitectònic
    * ben cultural

RESOLUCIÓ de 30 d'agost de 1999, de la Direcció General de Promoció Cultural i Patrimoni Artístic de la Conselleria de Cultura, Educació i Ciència de la Generalitat Valenciana, per la qual s'acorda tindre com a incoat l'expedient de delimitació de l'entorn de protecció i la normativa de protecció del castell de Montesa, ubicat a Montesa, València. [1999/F7820]
  
Atés que pel Reial Decret de 29 d'abril de 1926 (Gazeta de Madrid, 13.04.1926) es va declarar monument nacional el castell de Montesa, així com les seues muralles, al municipi de Montesa, València.
  
Vist l'informe del Servei de Patrimoni Arquitectònic i Mediambiental favorable a la incoació de l'expedient de delimitació de l'entorn de protecció i normativa de protecció d'este monument.
  
Atés el que disposa la Disposició Transitòria Primera, apartat 2, de la Llei 4/1998, de la Generalitat Valenciana, d'11 de juny, del Patrimoni Cultural Valencià, sobre adaptació de les declaracions ja produïdes, així com els seus articles 27 i 28, esta Direcció General ha resolt:
  
1. Incoar expedient de delimitació de l'entorn de protecció del castell de Montesa, València, i establir les normes de protecció que s'hi referixen.
  
Els annexos que s'adjunten a la present resolució delimiten gràficament i literalment l'entorn de protecció i establixen les normes de protecció que han de regir-lo.
  
2. Continuar la tramitació de l'expedient d'acord amb les disposicions vigents.
  
3. Donar trasllat d'esta resolució a l'alcalde de l'Ajuntament de Montesa i fer-li saber que, de conformitat amb el que establix l'article 35 en relació amb el 27.4 de la Llei del Patrimoni Cultural Valencià, qualssevol actuacions en esta zona hauran de ser autoritzades per la Direcció General de Promoció Cultural i Patrimoni Artístic, sempre abans de la seua execució, i abans de l'aprovació d'atorgament de llicència municipal en el cas que esta siga preceptiva. A més, l'ajuntament haurà de notificar a este centre directiu, alhora que ho notifique a l'interessat, les llicències urbanístiques i d'activitat concedides que afecten el monument o el seu entorn, d'acord amb allò que s'ha preceptuat en l'article 36.4 de la Llei del Patrimoni Cultural Valencià.
  
4. La incoació del present expedient de delimitació determina la suspensió del tràmit ordinari d'atorgament de llicències municipals de parcel·lació, urbanització, construcció, demolició, activitat i la resta d'actes d'edificació i ús del sòl que afecten l'entorn que ara es delimita en els termes referits en el punt anterior. Pel que fa a les ja atorgades hauran de sotmetre's preceptivament a la consideració d'este centre directiu per tal de verificar la seua compatibilitat patrimonial en el termini de dos mesos, comptats des de la publicació de la present resolució, i es podran suspendre en la mesura que es revelen incompatibles o contradictòries amb les presents normes de protecció, de conformitat amb allò que s'ha disposat en l'article 33 de la Llei del Patrimoni Cultural Valencià.
  
5. Que la present resolució es publique en el Diari Oficial de la Generalitat Valenciana i en el Boletín Oficial del Estado i es comunique al Registre General de Béns d'Interés Cultural dependent de l'administració de l'Estat per a la seua anotació preventiva.
  
Tot això es fa públic als efectes oportuns.
  
València, 30 d'agost de 1999.- La directora general de Promoció Cultural i Patrimoni Artístic: Consuelo Císcar Casabán.
  
ANNEX I
  
1. Justificació de la delimitació proposada
  
La delimitació s'establix en funció dels següents criteris:
  
- Topogràfics i paisatgístics, amb la inclusió del turó en què es troba situat el castell i els camins més pròxims des d'on és possible la seua contemplació.
  
- Parcel·les que limiten directament amb la que ocupa el BIC, que podent afectar-lo, tant visualment com físicament qualsevol intervenció que es realitze sobre elles.
  
- Parcel·les que recauen al mateix espai públic que el BIC i que en constituïxen l'entorn visual i ambiental immediat, en el qual qualsevol intervenció que es realitze puga suposar una alteració de les condicions de percepció o del caràcter de l'espai urbà.
  
- Espais públics en contacte directe amb el BIC i les parcel·les enumerades anteriorment i que constituïxen part del seu ambient urbà immediat.
  
- Edificacions o qualsevol element del paisatge urbà que, encara que no tinga una situació d'immediatesa amb el BIC, afecten de forma fonamental la seua percepció.
  
- Arqueològics, incorporant el territori al voltant del castell i de les seues muralles, tenint en compte la previsible successió d'assentaments de població anteriors o lligats a ell.
  
2. Delimitació de l'entorn
  
Origen: Punt A, intersecció de l'eix del carrer de Silverio Perfecto amb la prolongació virtual de les fatxades de les parcel·les que recauen a este carrer i al de Sant Vicent.
  
Sentit: antihorari.
  
Línia delimitadora: des de l'origen, la línia continua cap a este incorporant les façanes sud del carrer de Sant Vicent fins a girar per a continuar pel camí de l'Alcúdia, i l'inclou fins al barranc de Mentirola. Prosseguix cap al nord incloent el barranc de Mentirola fins al vèrtex oest de la parcel·la número 65 del polígon cadastral número 1. Des d'este vèrtex gira cap a l'oest i creua la parcel·la número 48 fins a prosseguir pels límits nords de les parcel·les números 76, 72, 73 i 83. Seguix pel límit nord del camí de Montesa fins al barranc de la Dama. Gira cap al sud incloent el barranc de la Dama i continua pel camí del Calvari en direcció a la població que hi arriba. Seguix cap al sud per la part posterior de les parcel·les que recauen al carrer de Santa Bàrbara, creua el carrer de Sant Roc i incorpora les façanes de les illes situades al sud dels carrers de Sant Vicent i Sant Roc fins al punt d'origen.
  
ANNEX II
  
Normativa de protecció del monument i el seu entorn
  
Monument:
  
Article 1. S'atendrà a allò que s'ha disposat en la Secció Segona, Règim dels Béns Immobles d'Interés Cultural, del capítol III, títol II de la Llei 4/1998, d'11 de juny, de la Generalitat Valenciana, del Patrimoni Cultural Valencià (DOGV 18.06.1998), aplicable a la categoria de monument.
  
Article 2. Els usos permesos seran tots aquells que siguen compatibles amb la posada en valor i gaudi patrimonial del bé i que contribuïsquen a la consecució de dits fins. L'autorització particularitzada d'ús es regirà segons allò que s'ha disposat en l'article 35 de la Llei del Patrimoni Cultural Valencià.
  
Entorn de protecció:
  
Article 3. Les alineacions seran les establides en les Normes de Planejament Municipal de Montesa, aprovades definitivament per la Comissió Territorial d'Urbanisme el 27 de setembre de 1988.
  
Article 4. Es mantindrà la parcel·lació històrica de l'entorn i s'acceptarà l'agrupació d'estes, mentre no se supere una amplària final màxima de fatxada de 16 m.
  
Article 5. L'alçària reguladora, definida segons el Reglament de Zones d'Ordenació Urbanística de la Comunitat Valenciana, serà la mateixa de l'edifici actualment existent, als edificis anteriors a 1940. En la resta d'edificis no se superarà el nombre màxim de dos plantes. Els edificis que superen este nombre de plantes es regiran pel règim de «Fora d'ordenació». A l'efecte, en el cas que acabe la vida útil, si es volen fer obres de reforma de transcendència equiparable a la reedificació o una substitució voluntària dels mateixos li seran d'aplicació les ordenances de protecció d'esta normativa. Tot això sense perjuí de l'aplicació de l'article 21 de la Llei del Patrimoni Cultural Valencià a estos immobles. L'alçària màxima reguladora per a estos últims s'establix en 7 m.
  
Article 6. L'ús característic dels edificis serà el residencial amb els usos compatibles acceptats pel Pla General.
  
Article 7. Els edificis tradicionals, pel seu alt valor ambiental i testimonial d'una arquitectura i tipologia que caracteritza l'entorn del monument, mantindran les fatxades visibles des de la via pública, i es preservaran i restauraran els seus caràcters originaris.
  
Article 8. Les fatxades dels edificis de nova planta o de reforma dels no tradicionals s'adequaran amb caràcter estètic a la tipologia i als acabats de la zona atenent a les següents disposicions:
  
Les volades de coberta seran les tradicionals de la zona.
  
Els buits seran de proporció vertical, disposició i dimensions característiques de la zona.
  
Es prohibixen els acabats amb materials no tradicionals o que suposen la imitació d'altres materials.
  
Els balcons seran de safata, de grossor no superior a 15 cm, vol no superior a 40 cm, longitud màxima d'1,80 m i barana de ferro. Es prohibixen els miradors.
  
La fusteria serà de fusta.
  
Es prohibixen les persianes, excepte les persianetes exteriors enrotllables tradicionals.
  
Article 9. Les obres de reforma interior que arriben al nivell de rehabilitació, que s'escometen als edificis inclosos en l'entorn hauran d'adequar la fatxada a les condicions estètiques d'esta normativa.
  
Article 10. Els elements d'interés arquitectònic que formen part dels edificis (reixes, portes, escuts, carreus, motlures, etc.) i tots els que estigueren ocults per reformes posteriors hauran de ser posats en valor i s'impedirà la seua destrucció o ocultació.
  
Article 11. Les cobertes seran inclinades, de pendent màxima del 35%, a dos aigües, de teula àrab. La serrera estarà situada a una alçària màxima de 2,25 m respecte a l'alçària màxima reguladora.
  
Article 12. Per a la realització d'obres als edificis i vials de l'entorn, el promotor haurà d'aportar un estudi previ firmat per un tècnic competent en arqueologia als efectes de l'article 62 de la Llei del Patrimoni Cultural Valencià.
  
Article 13. En la resta de l'entorn, i a fi de preservar el paisatge històric del castell, no s'autoritzarà cap edificació per a qualsevol ús i queden expressament prohibits els moviments de terres i les excavacions que no es realitzen de conformitat amb l'article següent, senyalitzacions de tipus publicitari, tala d'arbres ?sense autorització expressa de l'organisme competent en matèria de medi ambient i de la Conselleria de Cultura, Educació i Ciència- i l'abocament de residus.
  
S'haurà de fomentar la repoblació forestal amb varietats autòctones, principalment arbustives, sempre que no impedisquen la contemplació del paisatge o perjudiquen el monument.
  
Article 14. Les actuacions arqueològiques hauran de ser autoritzades per la Conselleria de Cultura, Educació i Ciència, d'acord amb l'article 60 de la Llei del Patrimoni Cultural Valencià.
  
Article 15. Tot allò no regulat per la present normativa es detallarà en l'autorització de la Conselleria de Cultura, Educació i Ciència ?preceptiva- d'acord amb l'article 35 de la Llei del Patrimoni Cultural Valencià. Per a qualsevol intervenció, fins i tot les regulades pels articles anteriors, la dita autorització haurà de tindre en compte els criteris establits en l'article 39.3 d'aquella llei.
  
ANNEX III